המועצה האזורית גזר נוסדה בקיבוץ נען בשנת 1949. המועצה שוכנת במרכז הארץ על אם הדרך בין ירושלים לתל אביב ובמרחק קצר מנמל התעופה בן גוריון, היא קרויה על שם העיר המקראית גזר, ובליבה שוכן אחד מאתרי העתיקות החשובים בארץ ישראל - תל גזר. גבולות המועצה הם: בצפון- כביש 424 ורמלה, בדרום- צומת בילו, מזכרת בתיה וכביש 411, במזרח- צומת נחשון וכביש 1, ובמערב- רמלה וכביש 40.
המועצה משתרעת על פני שטח של 130 אלף דונם, חיים בה כ-29 אלף תושבים המאכלסים 25 יישובים, מהם 15 מושבים, 5 יישובים קהילתיים, ו-5 קיבוצים.
למועצה מערכת חינוך פורמאלית ובלתי פורמאלית עניפה ובה כמאה מוסדות חינוך ובהם גני ילדים, בתי ספר יסודיים, בית ספר לחינוך מיוחד, בתי ספר תיכוניים וכן מערך תרבות, נוער, חוגים ופעילויות ספורט רחבי היקף. החינוך הפורמאלי והבלתי פורמאלי במועצה הוא מהטובים בארץ, ובתי הספר והמועצה זוכים בפרסי חינוך מחוזיים וארציים.
בזכות תפיסת העולם של פרנסי המועצה נשמר אופייה הכפרי-התיישבותי, ותושבים רבים בה ממשיכים לעסוק בחקלאות. בתחום המועצה אלפי דונמים בהם מגדלים גפנים למאכל וליין, כרמי זיתים לשמן, פרדסים, ירקות לסוגיהם, חממות פרחים, לולים, רפתות ועוד, זאת לצד פיתוח תיירותי מואץ ויצירת מוקדי אטרקציה רבים.
ראוי להדגיש כי לאורך השנים המועצה מתמודדת עם מדיניות ממשלתית של קיצוצים תקציביים בכל הקשור לשירותים המוניציפאליים, כאשר המדינה מטילה משימות נוספות מבלי לתקצב אותן בהתאם. למרות זאת, ובזכות התנהלות פיננסית וארגונית אחראית, שזיכתה ומזכה את המועצה במשך שנים לתשבחות ולפרסים ממשרד הפנים, שומרת המועצה על תקציב מאוזן ומגדילה באופן עקבי וריאלי, את היקף ואיכות השירותים שהיא מעניקה לתושבים ולישובים.
בשנים האחרונות משקיעה המועצה מאמצים רבים בשיפור והעמקת הקשר הרציף עם התושבים, פועלת במרץ כדי להנגיש את המועצה ושירותיה לאנשים עם מוגבלות, ממשיכה לפתח ולקדם את התיירות תוך יישום תוכנית האב לתיירות שהתוצר הציבורי העיקרי שלה הוא פסטיבל "חוויה בכרם", שזאת לו שנתו הרביעית ומספר המשתתפים באירועים מעין אלו הולך וגדל משנה לשנה.
עוד שוקדת המועצה על יוזמות ושינויים שהם מחוץ למסגרת סל השירותים הקבוע, התורמים לשיפור איכות ורמת החיים של התושבים.
בשנים האחרונות הפכה המועצה יותר ויותר לאבן שואבת לתושבים חדשים שהגיעו ומגיעים ליישובים הקהילתיים ולהרחבות.
במועצה ניתן למצוא נופים מרהיבים, חקלאות במיטבה, אתרים היסטוריים ייחודיים ואטרקציות מגוונות.
בניין בית המועצה ממוקם בישוב בית חשמונאי (מיקוד 99789), בסמוך לרחוב יוחנן הגדי.